KAITSEPOLITSEIAMET
ASUTUSESISESEKS KASUTAMISEKS
Märge tehtud 10. september 2014
Juurdepääsu piirang kehtib kuni 10.09.2019
Alus: Avaliku teabe seadus § 35 lg 1 p 19 RSVS §11 lg 3

Põhiseaduslikud institutsioonid		
Valitsusasutused	Meie: 10.09.2014 	nr 7988	

Riigisaladuse kaitsega seotud ohtudest teavitamine	

Austatav asutuse juht

Palume edastada Teie asutuse riigisaladusele juurdepääsuloaga isikkoosseisule järgnev teade.

Hea riigisaladuse käitleja

Riigisaladusele juurdepääsu saamisega kaasneb alati kohustus täita seadusest tulenevaid riigisaladuse kaitse nõudeid. Riigisaladusele juurdepääsuloa andmise seisukohast on oluline, et riigisaladusele juurdepääsuluba omavad isikud ei satuks välisriigi sellise ründe alla, millega püütakse isikut tema tahtest olenemata sundida toime panema riigisaladuse ebaseaduslik avalikustamine või edastamine.

Kaitsepolitseiamet on oma ülesannete täitmisel täheldanud, et riigisaladusele juurdepääsuluba omavatel isikutel on suur oht enda tahtest sõltumata sattuda Venemaa Föderatsioonis viibides sealsete julgeolekuteenistuste surve alla. Avalikkusele on teada juhtumid, kus Venemaa Föderatsiooni ülesandel ja huvides on Eesti Vabariigi kodanikud kogunud ja edastanud  riigisaladust ja salastatud välisteavet ehk toime on pannud riigireetmise.

Venemaa-poolne Krimmi annekteerimine ja relvastatud separatistide toetamine Ida-Ukrainas on muutnud julgeolekuolukorda nii Euroopas tervikuna kui Eestis. Julgeolekuolukorra muutuse tõttu on veelgi suurenenud Venemaa Föderatsiooni julgeolekuteenistuste aktiivsus pääsemaks juurde Eesti Vabariigi riigisaladustele ning surveavaldused riigisaladusele juurdepääsu valdavatele isikutele. Riigisaladusele juurdepääsuluba omavate isikute viibimine isiklikel eesmärkidel Venemaa Föderatsioonis põhjustab praegu suurt ohtu riigisaladuse kaitsele. Riigisaladust kaitsvatel asutustel on sõltumata isiku viibimisaja pikkusest üldjuhul äärmiselt keeruline Venemaa Föderatsioonis  viibimise kõiki asjaolusid tuvastada. 

Arvestades 05.09.2014 asetleidnud sündmusi, mille käigus võeti Vene Föderatsiooni julgeolekuteenistuse FSB poolt ebaseaduslikult vabadus Eesti Vabariigi territooriumil teenistuskohustusi täitvalt Kaitsepolitseiameti politseiametnikult ning toimetati relvaähvardusel Venemaale kus talle esitati põhjendamatu kahtlustus spioneerimises Venemaa territooriumil, palume Teie asutuse riigisaladusele juurdepääsuloaga isikkoosseisul võtta teadmiseks nimetatud oht ning riigisaladuse kaitse tagamiseks loobuda Venemaa Föderatsiooni külastamisest ilma äärmiselt mõjuva põhjuseta. Tungivalt soovitame koheselt kehtestada ametisisene kord, mille kohaselt vajab igakordne Venemaa Föderatsiooni külastamine eelnevalt juhi kirjalikku luba. Samuti muuta kohutuslikuks riigisaladuse kaitset korraldava isiku informeerimist igakordsest kontaktist Venemaa Föderatsiooni ametivõimude esindajatega, sõltumata sellest, kas tegemist on ametialase või eraviisilise suhtlusega. Ohtu ignoreerivat tegevust käsitleb Kaitsepolitseiamet teona, mis viitab isiku ebausaldusväärsusele riigisaladuse hoidmisel. RSVS § 32 lg 2 p 15 kohaselt võib see olla riigisaladusele juurdepääsuloa andmisest ja selle kehtivuse pikendamisest keeldumise aluseks.

Lugupidamisega

/allkirjastatud digitaalselt/

Arnold Sinisalu
Peadirektor